CELEX: 32022D0620(02)
Language: lv
Date: 2022-06-07 00:00:00
Title: Komisijas Lēmums (2022. gada 7. jūnijs) par Ukrainas regulatora dalību Eiropas Elektronisko sakaru regulatoru iestādē 2022/C 236/05

20.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  C 236/98
               
            
         KOMISIJAS LĒMUMS
         (2022. gada 7. jūnijs)
         par Ukrainas regulatora dalību Eiropas Elektronisko sakaru regulatoru iestādē
         (2022/C 236/05)
         EIROPAS KOMISIJA,
         ņemot vērā Līgumu par Eiropas Savienības darbību,
         tā kā:
         
                     (1)
                  
                  
                     Līguma par Eiropas Savienību 17. panta 1. punktā ir uzskaitītas Komisijas pilnvaras un īpaši noteikts, ka Komisija sekmē vispārējās Savienības intereses un šajā nolūkā uzņemas atbilstīgu iniciatīvu, veic Līgumos paredzētās saskaņošanas, izpildvaras un vadības funkcijas un nodrošina Savienības ārējo pārstāvību, izņemot kopējās ārpolitikas un drošības politikas jomu un citus Līgumos noteiktus gadījumus.
                  
               
                     (2)
                  
                  
                     Atbilstoši Eiropas Parlamenta un Padomes Regulas (ES) 2018/1971 (1) 35. panta 2. punktam Eiropas Elektronisko sakaru regulatoru iestādes (BEREC) Regulatoru valdē, darba grupās, kā arī BEREC biroja Valdē var piedalīties trešu valstu regulatori, kuru primārā atbildība ir elektronisko sakaru jomā, ja minētās trešās valstis ir noslēgušas attiecīgus nolīgumus ar Savienību. Minētā norma arī nosaka, ka atbilstoši attiecīgajiem minēto nolīgumu noteikumiem izstrādājama darba kārtība, kurā galvenokārt nosaka būtību, apmēru un veidu, kādā attiecīgo trešo valstu regulatīvās iestādes bez balsstiesībām piedalās BEREC un BEREC biroja darbā, ieskaitot noteikumus par dalību BEREC īstenotās iniciatīvās, finansiālām iemaksām un personālu BEREC birojā.
                  
               
                     (3)
                  
                  
                     Atbilstoši Asociācijas nolīguma starp Eiropas Savienību un tās dalībvalstīm, no vienas puses, un Ukrainu, no otras puses (“Asociācijas nolīguma”) (2), 124. pantam Ukraina ir apņēmusies gādāt, ka tās tagadējie un nākošie likumi par elektroniskajiem sakariem pakāpeniski kļūs saderīgi ar Savienības tiesību kopumu, kas atspoguļots Asociācijas nolīguma XVII pielikumā; minētais pielikums ir atjaunināts (3).
                  
               
                     (4)
                  
                  
                     Atbilstoši Asociācijas nolīguma 392. pantam “Puses apmainās ar informāciju, paraugpraksi un pieredzi, veic kopīgus pasākumus nolūkā izstrādāt vispusīgu regulējumu un nodrošina elektronisko komunikāciju tirgu efektīvu darbību”, un atbilstoši Asociācijas nolīguma 394. panta 1. punktam tās “veicina pakāpenisku tuvināšanos ES tiesību aktiem un tiesiskajam regulējumam informācijas sabiedrības un elektronisko sakaru jomā”. Asociācijas nolīguma 393. pantā arī noteikts, ka “Puses veicina sadarbību starp Ukrainas valsts regulatoru sakaru jomā un ES valstu regulatoriem”.
                  
               
                     (5)
                  
                  
                     No Asociācijas nolīguma un tā XVII papildinājuma 3. daļas noteikumu priekšmeta un mērķa ir skaidrs, ka Savienība un Ukraina apņemas īstenot regulatīvo sadarbību, lai tuvinātu Ukrainas tiesību aktus elektronisko sakaru jomā Savienības tiesību kopumam, kurā BEREC ir svarīga loma. Skaidrs arī, ka Ukrainas regulatora dalība BEREC un BEREC Biroja darbā vēl vairāk atvieglotu šo procesu.
                  
               
                     (6)
                  
                  
                     Tādējādi Savienība un Ukraina ir noslēgušas nolīgumu Regulas (ES) 2018/1971 35. panta 2. punkta nozīmē.
                  
               
                     (7)
                  
                  
                     Ievērojot Savienības interesi stiprināt sadarbību ar Ukrainu un veicināt Savienības elektronisko sakaru tiesību kopuma pieņemšanu Ukrainā, pienākas atļaut Ukrainas regulatora dalību BEREC Regulatoru valdē un darba grupās un BEREC biroja Valdē un noteikt attiecīgu darba kārtību,
                  
               IR NOLĒMUSI ŠĀDI.
         
            1. pants
            Ukrainas regulators, kura galvenais uzdevums ir pārraudzīt elektronisko sakaru tīklu un pakalpojumu tirgu ikdienas darbību, drīkst bez balsstiesībām piedalīties Eiropas Elektronisko sakaru regulatoru iestādes (BEREC) Regulatoru valdē un darba grupās un BEREC biroja Valdē.
            Ukrainas regulatora dalības kārtība ir noteikta pielikumā.
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2022. gada 7. jūnijā.
            
               
                  Komisijas vārdā –
               
               
                  Komisijas loceklis
               
               Thierry BRETON
            
         
         
            (1)  Eiropas Parlamenta un Padomes Regula (ES) 2018/1971 (2018. gada 11. decembris), ar ko izveido Eiropas Elektronisko sakaru regulatoru iestādi (BEREC) un BEREC atbalsta aģentūru (BEREC birojs), groza Regulu (ES) 2015/2120 un atceļ Regulu (EK) Nr. 1211/2009 (OV L 321, 17.12.2018., 1. lpp.).
         
            (2)  OV L 161, 29.5.2014., 3. lpp.
         
         
            (3)  ES un Ukrainas Asociācijas komitejas tās Tirdzniecības komitejas sastāvā Lēmums Nr. 1/2021 (2021. gada 22. novembris), ar ko groza Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, XVII pielikuma XVII papildinājuma 3. daļu (Noteikumi attiecībā uz telesakaru pakalpojumiem), XVII papildinājuma 4. daļu (Noteikumi attiecībā uz pasta un kurjeru pakalpojumiem) un XVII papildinājuma 5. daļu (Noteikumi attiecībā uz starptautisko jūras pārvadājumu pakalpojumiem) [2021/2219] (OV L 447, 14.12.2021., 23. lpp.).
      
      
         
            PIELIKUMS
            DALĪBAS KĀRTĪBA
            1.   Dalība BEREC Regulatoru valdē
            
            
                     
                        (1)
                     
                     
                        Ukrainas regulators drīkst bez balsstiesībām piedalīties BEREC Regulatoru valdes darbā.
                     
                  
                     
                        (2)
                     
                     
                        Ukrainas regulators no sava vadītāja, koleģiālās struktūras locekļu vai vadītāja vai locekļu aizvietotāju vidus ieceļ pārstāvi dalībai Regulatoru valdes apspriedēs.
                     
                  
                     
                        (3)
                     
                     
                        Ukrainas regulators ieceļ arī aizstājēju, kas aizvieto pārstāvi viņa prombūtnē. Aizstājēju ieceļ no regulatora vadītāja, koleģiālās struktūras locekļu vai vadītāja vai locekļu aizvietotāju vai regulatora darbinieku vidus.
                     
                  
                     
                        (4)
                     
                     
                        Ukrainas regulatora pārstāvi un viņa aizstājēju ieceļ, ņemot vērā gan viņu zināšanas elektronisko sakaru jomā, gan attiecīgās pārvaldības, administratīvās un ar budžetu saistītās prasmes. Lai viņu dalība būtu maksimāli lietderīga, regulators cenšas ierobežot savu pārstāvju un, ja iespējams, arī viņu aizstājēju mainību.
                     
                  
                     
                        (5)
                     
                     
                        Ukrainas regulatora dalībniekam ir tiesības paust viedokli visās diskusijās neatkarīgi no tā, vai tās notiek BEREC Regulatoru valdes sanāksmē vai citādi. Tādu viedokli pienācīgi protokolē saskaņā ar Regulatoru valdes noteikumiem un darba praksi.
                     
                  
                     
                        (6)
                     
                     
                        Ukrainas regulatora pārstāvja un viņa aizstājēja vārdu un uzvārdu iekļauj Regulatoru valdes locekļu sarakstā, ko publicē saskaņā ar Eiropas Parlamenta un Padomes Regulas (ES) 2018/1971 (1) 7. panta 5. punktu.
                     
                  
                     
                        (7)
                     
                     
                        Piedaloties Regulatoru valdes darbā, Ukrainas regulatora pārstāvis un viņa aizstājējs neprasa un nepieņem nevienas valdības, iestādes, personas vai struktūras norādījumus.
                     
                  2.   Dalība darba grupās
            
            
                     
                        (1)
                     
                     
                        Ukrainas regulators drīkst izvirzīt ekspertus dalībai BEREC darba grupās.
                     
                  
                     
                        (2)
                     
                     
                        Tādi eksperti drīkst piedalīties visās darba grupu darbībās saskaņā ar BEREC noteikumiem un darba praksi. Viņi drīkst paust viedokli visās apspriedēs neatkarīgi no tā, vai tās notiek darba grupu sanāksmē vai citādi.
                     
                  3.   Dalība BEREC biroja Valdē
            
            
                     
                        (1)
                     
                     
                        Ukrainas regulators drīkst bez balsstiesībām piedalīties BEREC biroja Valdes darbā.
                     
                  
                     
                        (2)
                     
                     
                        Ukrainas regulatora dalībai Valdes darbā ieceļ personu, kura iecelta par pārstāvi Regulatoru valdē, vai personu, kura nav pārstāvis Regulatoru valdē un kuru izraugās no regulatora vadītāja, tā koleģiālās struktūras locekļu vai vadītāja vai locekļu aizvietotāju vidus.
                     
                  
                     
                        (3)
                     
                     
                        Ukrainas regulators ieceļ arī aizstājēju, kas ir persona, kura iecelta par pārstāvja Regulatoru valdē aizstājēju, vai cita persona, kuru izraugās no regulatora vadītāja, tā koleģiālās struktūras locekļu, vadītāja vai locekļu aizvietotāju vai regulatora darbinieku vidus un kura aizvieto pārstāvi viņa prombūtnē.
                     
                  
                     
                        (4)
                     
                     
                        Ukrainas regulatora dalībniekam ir tiesības paust viedokli visās diskusijās neatkarīgi no tā, vai tās notiek BEREC Valdes sanāksmē vai citādi. Tādu viedokli pienācīgi protokolē saskaņā ar Valdes noteikumiem un darba praksi.
                     
                  
                     
                        (5)
                     
                     
                        Ukrainas regulatora pārstāvja un viņa aizstājēja vārdu un uzvārdu iekļauj Valdes locekļu sarakstā, ko publicē saskaņā ar Regulas (ES) 2018/1971 15. panta 4. punktu.
                     
                  
                     
                        (6)
                     
                     
                        Piedaloties Valdes darbā, Ukrainas regulatora pārstāvis un viņa aizstājējs neprasa un nepieņem nevienas valdības, iestādes, personas vai struktūras norādījumus.
                     
                  4.   Interešu deklarācijas
            
            
                     
                        (1)
                     
                     
                        Ukrainas regulatora pārstāvji Regulatoru valdē un Valdē un viņu aizstājēji katrs sagatavo rakstisku deklarāciju, kurā norāda savas saistības un to, vai pastāv vai nepastāv kādas tiešas vai netiešas intereses, kuras varētu uzskatīt par tādām, kas ietekmē viņu neatkarību.
                     
                  
                     
                        (2)
                     
                     
                        Šīs deklarācijas sagatavo, sākot pienākumu pildīšanu, un tās publicē. Tās ir precīzas un pilnīgas, un tās atjaunina, ja pastāv risks, ka ir kādas tiešas vai netiešas intereses, kuras varētu uzskatīt par tādām, kas ietekmē deklarācijas sagatavotāja neatkarību.
                     
                  5.   Štatu komplektācija
            
            BEREC birojs drīkst izmantot darbiniekus no Ukrainas, arī norīkotos valsts ekspertus un citus BEREC biroja nenodarbinātus darbiniekus, saskaņā ar lēmumu, kas jāpieņem Valdei.
            6.   Ukrainas regulatora finansiālā iemaksa BEREC birojā
            
            
                     
                        (1)
                     
                     
                        Finansiālā iemaksa BEREC biroja budžetā, kas Ukrainas regulatoram jāizdara, lai piedalītos BEREC, ir pilnās izmaksas, ko izraisa tā dalība saskaņā ar šā pielikuma 1., 2. un 3. punktu. Summas nosaka saskaņā ar 6.2. punktu.
                     
                  
                     
                        (2)
                     
                     
                        Finansiālā iemaksa, kas Ukrainas regulatoram jāizdara saskaņā ar 6.1. punktu, sedz šādas izmaksas:
                        
                                    —
                                 
                                 
                                    izmaksas ceļa izdevumu atlīdzināšanai regulatora pārstāvjiem BEREC sanāksmēs saskaņā ar BEREC atlīdzināšanas noteikumiem;
                                 
                              
                                    —
                                 
                                 
                                    administratīvās izmaksas, kuras saistītas ar minēto ceļa izdevumu atlīdzināšanu un kuru apmērs ir līdz 3 % no ceļa izdevumu atlīdzināšanai izmaksātajām summām;
                                 
                              
                                    —
                                 
                                 
                                    administratīvās izmaksas, kas saistītas ar regulatora vispārējo dalību BEREC darbā.
                                 
                              
                  
                     
                        (3)
                     
                     
                        Finansiālās iemaksas summu nosaka BEREC, cita starpā ņemot vērā paredzamos komandējumus nākamajā gadā un faktiskos komandējumus un atlīdzinājumus par iepriekšējo(-iem) gadu(-iem).
                     
                  
                     
                        (4)
                     
                     
                        Regulatora iemaksu īsteno saskaņā ar BEREC biroja finansiālajiem noteikumiem, kas pieņemti saskaņā ar Regulas (ES) 2018/1971 29. pantu.
                     
                  
                     
                        (5)
                     
                     
                        Ukrainas regulatora pārstāvju un ekspertu ceļa un uzturēšanās izmaksas, kas saistītas ar dalību BEREC un BEREC biroja darbā, ieskaitot ar to saistītās sanāksmēs, BEREC birojs atlīdzina saskaņā ar noteikumiem, kas izklāstīti BEREC biroja Valdes lēmumā par ceļa, uzturēšanās un citu izdevumu atlīdzināšanu personām, kuras BEREC birojs nenodarbina (2).
                        
                                    (1)
                                 
                                 
                                    Pēc šā lēmuma stāšanās spēkā un katra nākamā gada sākumā BEREC birojs nosūta regulatoram naudas līdzekļu pieprasījumu, kas atbilst tā iemaksai Aģentūrā atbilstoši šim lēmumam.
                                 
                              
                                    (2)
                                 
                                 
                                    Šo iemaksu izsaka EUR un iemaksā BEREC biroja bankas EUR kontā.
                                 
                              
                                    (3)
                                 
                                 
                                    Ukrainas regulators izdara savu iemaksu saskaņā ar naudas līdzekļu pieprasījumu 30 dienu laikā pēc tam, kad BEREC birojs ir nosūtījis naudas līdzekļu pieprasījumu.
                                 
                              
                                    (4)
                                 
                                 
                                    Par maksājuma kavējumu no dienas, kad pagājis iemaksas termiņš, regulators maksā procentus par nenomaksāto summu. Procentu likme ir par 1,5 procentpunktiem augstāka nekā procentu likme, ko Eiropas Centrālā banka maksājuma termiņa dienā piemēro saviem darījumiem EUR.
                                 
                              
                  7.   Detalizēta darba kārtība
            
            
                     
                        (1)
                     
                     
                        Vajadzības gadījumā Regulatoru valde un Valde saskaņā ar Regulu (ES) 2018/1971 un šo dalības kārtību nosaka detalizētu Ukrainas regulatora dalības darba kārtību.
                     
                  
                     
                        (2)
                     
                     
                        Ukrainas regulators drīkst piedalīties BEREC darbā, arī Regulatoru valdē un darba grupās un Valdē, no dienas, kad stājas spēkā šis lēmums, un neatkarīgi no tā, kad tiek pabeigta 7.1. punktā minētās detalizētās darba kārtības galīgā sagatavošana.
                     
                  
               (1)  Eiropas Parlamenta un Padomes Regula (ES) 2018/1971 (2018. gada 11. decembris), ar ko izveido Eiropas Elektronisko sakaru regulatoru iestādi (BEREC) un BEREC atbalsta aģentūru (BEREC birojs), groza Regulu (ES) 2015/2120 un atceļ Regulu (EK) Nr. 1211/2009 (OV L 321, 17.12.2018., 1. lpp.).
            
               (2)  BEREC biroja Valdes 2019. gada 6. decembra Lēmums Nr. MB/2019/20 par ceļa, uzturēšanās un citu izdevumu atlīdzināšanu personām, kuras nenodarbina BEREC birojs, un ar ko atceļ iepriekšējo Valdes 2015. gada 2. oktobra Lēmumu Nr. MC/2015/13.